Foto’s: Reuse-diamant by Cullinan ontdekDie wit diamant van 232.08 karaat wat in September 2014 by Cullinan-myn uitgehaal is Foto: Petra Diamonds ŉ Wit diamant van 232.08 karaat is by die Petra Diamonds-myn in Cullinan, oos van Pretoria opgespoor, het die maatskappy Dinsdag gesê. “Die steen is ŉ D-kleur Tipe II-diamant met ŉ uitsonderlike grootte en helderheid,” het die maatskappy in ŉ verklaring gesê. “Dit is ŉ merkwaardige voorbeeld van die groot en hoë gehalte diamante waarvoor die myn bekend staan.” Die maatskappy sal na verwagting die steen in die tweede kwartaal van hierdie finansiële jaar te koop aanbied. Tipe II-diamante het geen meetbare stikstof-onsuiwerhede nie, wat beteken dat die stene oor ŉ hoë gehalte kleur en helderheid beskik. Die myn is bekend vir die ontdekking van die Cullinan-diamant in 1905, die grootste diamant wat nog ooit opgespoor is. Die twee stene wat daaruit gesny is, naamlik die Great Star of Africa en die Second Star of Africa, is deel van die kroonjuwele in Engeland. Die maatskappy het in Junie ŉ seldsame 122.52 karaat blou diamant by die myn uitgehaal. Petra het verlede jaar ŉ blou diamant van 25.5 karaat vir $16.9 miljoen (byna R183 miljoen) verkoop.